સત્તરગામ શ્વેતામ્બર મૂર્તિપૂજક જૈન ટીમ ટૉસ જીતીને બૅટિંગ કરવા મેદાનમાં ઊતરી હતી, પરંતુ કોઈ પણ પ્લેયર પિચ પર વધુ સમય ટકી નહોતો શક્યો. ટીમના હર્ષ શાહ (૨૮) સિવાય અન્ય કોઈ બૅટ્સેમૅન પોતાનો સ્કોર બે આંકડામાં નહોતો કરી શક્યો. પહેલી ઓવરથી જ વિકેટનો પ્રારંભ થતાં હાલાઈ ભાટિયાના કુણાલ શ્રોફ (૩ વિકેટ) અને અન્ય બોલરો સામે સત્તરગામ શ્વેતામ્બર મૂર્તિપૂજક જૈનની બધી વિકેટો પત્તાંના મહેલની જેમ એક-એક કરીને ખરી પડી હતી. ૮.૫ ઓવરમાં જ બૅટિંગ કરીને ૬૭ રન બનાવી આખી ટીમ પૅવિલિયનભેગી થઈ ગઈ હતી.